עברית

חשוב: על-ידי השימוש ב-iPhone, ב-iPad או ב-iPod touch (״מכשיר״), הינך מביע/ה את הסכמתך להיות כפוף/ה לתנאי השימוש כדלקמן:

א.     הסכם רישיון התוכנה של Apple iOS ו-iPadOS
ב.    תנאים משלימים ל-APPLE PAY
ג.     הודעות מ-Apple

Apple בע”מ 
הסכם רישיון תוכנה ל-iOS ו-iPadOS
רישיון לשימוש יחיד

נא לקרוא הסכם רישיון תוכנה זה (“הרישיון”) בקפידה בטרם שימוש במכשיר שברשותך ולפני הורדת עדכון התוכנה הנלווה לרישיון. על-ידי השימוש במכשיר שלך או הורדת עדכון תוכנה, לפי העניין, הינך מביע/ה את הסכמתך להיות כפוף/ה לתנאי רישיון זה. אם אינך מסכים/ה לתנאי הרישיון, אל תשתמש/י במכשיר ואל תוריד/י את עדכון התוכנה

אם רכשת לאחרונה מכשיר ואינך מסכים/ה לתנאי הרישיון, הינך רשאי/ת להחזיר את המכשיר במשך תקופת ההחזרה ל-Apple Store או למפיץ המורשה שממנו רכשת אותו, תמורת החזר, בכפוף למדיניות ההחזרות של Apple, הנמצאת בכתובת https://www.apple.com/legal/sales-support/.

1. כללי
(א) התוכנה (לרבות קוד Boot ROM, תוכנות מוטמעות ותוכנות צד ג’), מסמכי התיעוד, הממשקים, התוכן, הגופנים וכל הנתונים שהגיעו ביחד עם המכשיר שלך (“תוכנת ‎Apple המקורית”), כפי שייתכן שיעודכנו או יוחלפו בעקבות שיפורי תכונות, עדכוני תוכנה או תוכנה לאחזור המערכת המסופקים על-ידי Apple (“עדכוני תוכנה ל-Apple”), בין אם בזיכרון לקריאה בלבד, על-גבי כל מדיה אחרת או בכל מתכונת אחרת (תוכנת ה-Apple המקורית ועדכוני תוכנת ה-Apple יכונו ביחד “תוכנת Apple”) ניתנים לך ברישיון, ולא נמכרים לך, על-ידי Apple בע”מ (“Apple”), לשימוש בהתאם להוראות של רישיון זה בלבד. Apple ובעלי הרישיון שלה ממשיכים להיות הבעלים של תוכנת ה-Apple עצמה ושומרים לעצמם את כל הזכויות שאינן ניתנות לך במפורש. הינך מסכים/ה לכך שתנאי רישיון זה יחולו על כל יישום ממותג Apple שעשוי להיות מובנה במכשיר שלך, אלא אם יישום כזה מלווה ברישיון נפרד. במקרה כזה, הינך מסכים/ה לכך שתנאי רישיון זה יפקחו על השימוש שלך ביישום זה.

(ב) Apple, על-פי ראות עיניה, עשויה להפיץ עדכונים עתידיים לתוכנת ה-Apple. עדכונים לתוכנת ה-Apple, אם יהיו כאלה, עשויים שלא לכלול את כל מאפייני התוכנה הקיימים או החדשים ש-Apple תפיץ עבור דגמים אחרים או חדשים יותר של מכשירים. תנאי רישיון זה יחולו על כל עדכוני התוכנה של Apple ש-Apple תספק, להוציא מקרים בהם עדכון התוכנה ל-Apple יהיה מלווה ברישיון נפרד. במקרים אלו, הינך מסכים/ה כי אותו רישיון יגבר.

(ג) אם תשתמש/י במאפיין ההגדרה המהירה להגדרת מכשיר חדש בהתבסס על המכשיר הקיים שלך, הינך מסכים/ה כי תנאי רישיון זה יפקחו על השימוש שלך בתוכנת ה-Apple במכשיר החדש שלך, אלא אם היא מלווה ברישיון נפרד. במקרה כזה, הינך מסכים/ה לכך שתנאי רישיון זה יפקחו על השימוש שלך בתוכנת Apple זו. המכשיר שלך יבדוק באופן קבוע עם Apple אם קיימים עדכונים לתוכנת ה-Apple. אם קיים עדכון זמין, ייתכן שהעדכון יורד ויותקן במכשיר שלך, וכן בציוד ההיקפי שלך, במידת האפשר. על-ידי שימוש בתוכנה של Apple, הינך מסכים/ה לכך ש-Apple רשאית להוריד ולהתקין באופן אוטומטי עדכונים לתוכנת ה-Apple במכשיר ובציוד ההיקפי שלך. ניתן לבטל את כל העדכונים האוטומטיים בכל עת על-ידי שינוי ההגדרות של “עדכונים אוטומטיים” הנמצאות ב”הגדרות” > “כללי” > “עדכון תוכנה”.

2. שימושים מותרים ברישיון והגבלות
(א) בכפוף לתנאים ולמגבלות של רישיון זה, מוענק לך רישיון מוגבל ולא-בלעדי להשתמש בתוכנת ה-Apple על-גבי מכשיר יחיד ממותג Apple. להוציא את ההיתר המוזכר בסעיף 2 (ב) להלן, וכן להוציא מקרים בהם קיים בינך לבין Apple הסכם נפרד, רישיון זה אינו מתיר את קיומה של תוכנת Apple ביותר מאשר מכשיר יחיד ממותג Apple בכל עת נתונה ואינך רשאי/ת להפיץ או להפוך את תוכנת Apple לזמינה ברשת שבה ניתן לעשות בה שימוש באמצעות מספר מכשירים בעת ובעונה אחת. רישיון זה אינו מעניק לך זכויות כלשהן לשימוש בממשקים המהווים את קניינה של Apple ובקניין רוחני אחר של Apple לעיצוב, פיתוח, ייצור, רישוי או הפצה של מכשירים וציוד היקפי של צדדים שלישיים, או יישומי תוכנה של צדדים שלישיים, לשימוש יחד עם מכשירים. חלק מאותן זכויות זמינות בהתאם לרישיונות נפרדים מ-Apple. למידע נוסף בנושא פיתוח מכשירים וציוד היקפי של צדדים שלישיים עבור מכשירים, היכנס/י לכתובת https://developer.apple.com/programs/mfi. למידע נוסף בנושא פיתוח יישומי תוכנה עבור מכשירים, היכנס/י לכתובת https://developer.apple.com.

(ב) בכפוף לתנאים ולמגבלות של רישיון זה, מוענק לך רישיון מוגבל ולא-בלעדי להוריד את עדכוני תוכנת Apple שיופצו על-ידי Apple עבור דגם המכשיר שברשותך על-מנת לעדכן או לשחזר את התוכנה בכל מכשיר מסוג זה הנמצא בבעלותך או בשליטתך. רישיון זה אינו מתיר לך לעדכן או לאחזר מכשירי שאינם בשליטתך או בבעלותך, ואינך רשאי/ת להפיץ או להפוך את עדכוני תוכנת Apple לזמינים ברשת שבה ניתן לעשות בהם שימוש באמצעות מספר מכשירים או מספר מחשבים בעת ובעונה אחת. הינך רשאי/ת להכין עותק אחד של עדכוני תוכנת Apple, אשר יישמר במחשב שלך במתכונת הניתנת לקריאה על-ידי מחשב למטרות גיבוי בלבד, בתנאי שעותק הגיבוי יכלול את כל הודעות זכויות היוצרים וההודעות האחרות בדבר זכות קניין, הכלולות בתוכנת המקור

(ג) במידה ש-Apple התקינה במכשיר שברשותך בקדם-התקנה יישומים ממותג Apple מה-App Store במועד הרכישה (״יישומים בקדם-התקנה״), תצטרך/י להיכנס ל-App Store ולשייך יישומים בקדם-התקנה אלה לחשבון שלך ב-App Store כדי להשתמש בהם במכשיר שלך. בעת שיוך יישום בקדם-התקנה לחשבון ה-App Store שלך, תשייך/י אוטומטית באותה פעולה גם את כל היישומים האחרים המותקנים במכשיר שלך בקדם-התקנה. על-ידי הבחירה לשייך יישומים בקדם-התקנה לחשבון ה-App Store שלך, הינך מסכים/ה לכך ש-Apple רשאית לשדר, לאסוף, לשמור, לעבד ולהשתמש הן ב-Apple ID המשמש את חשבון ה-App Store שלך והן במזהה חומרה ייחודי שנאסף מהמכשיר שלך, כמזהי חשבון ייחודיים למטרת אימות החוקיות של בקשתך ומתן גישה עבורך ליישומים בקדם-התקנה ב-App Store. אם אינך מעוניין/ת להשתמש ביישום בקדם-התקנה, תוכל/י למחוק אותו מהמכשיר בכל עת.

(ד) אינך רשאי/ת, ולא תאפשר/י לאחרים, להעתיק (למעט כפי שמותר באופן מפורש לפי רישיון זה), לבצע דה-קומפילציה, לבצע הנדסה חוזרת, לפרק, לנסות לפצח את קוד המקור, לפענח, לשנות או ליצור עבודות נגזרות של תוכנת Apple או של שירותים המסופקים לך על ידי תוכנת Apple, או של כל חלק מהם (למעט כפי ובמידה שהמגבלה כאמור אסורה לפי החוק הרלוונטי, או לפי תנאי רישוי המסדירים שימוש ברכיבים בעלי קוד מקור פתוח העשויים להיות כלולים בתוכנת Apple), והינך מביע/ה את הסכמתך שלא לעשות כן. הינך מסכים/ה לא להסיר, לערפל או לשנות הודעות בדבר זכויות קניין (לרבות סימן מסחרי והודעות זכויות יוצרים) שעשויות להתווסף לתוכנת Apple או להיכלל בה.

(ה) ניתן להשתמש בתוכנת Apple כדי לשכפל חומרים, כל עוד שימוש כאמור מוגבל לשכפול של חומרים שאינם מוגנים בזכויות יוצרים, חומרים שהינך בעל/ת זכויות היוצרים שלהם, או חומרים אשר הינך מוסמך/ת או מורשה/ית מבחינה חוקית לשכפל אותם. זכויות הכותרת וכל זכויות הקניין הרוחני בכל ועבור כל תוכן המוצג על-ידי המכשיר שברשותך, מאוחסן בו או שהגישה אליו מתאפשרת על-ידי המכשיר שייכות לבעלי התוכן המתאימים. תוכן זה עשוי להיות מוגן בזכויות יוצרים או חוקים או חוזים של קניין רוחני אחרים ועשוי להיות נתון לתנאי שימוש של הצד השלישי המספק תוכן זה. למעט כפי שצוין אחרת במסמך זה, רישיון זה אינו מעניק לך כל זכות שימוש בתוכן מסוג זה וכן אינו מבטיח שתוכן כזה ימשיך להיות זמין עבורך.

(ו) בכפוף לתנאים ולמגבלות של רישיון זה, הינך רשאי/ת להשתמש בתווים של אנימוג’י ומימוג’י שכלולים בתוכנת Apple או שנוצרו באמצעותה (“תווי מערכת”), (1) בעת הפעלת תוכנת Apple וגם (2) ליצירת תוכן ופרויקטים מקוריים משלך לשימושך האישי, הלא מסחרי. אינך רשאי/ת לעשות אף שימוש אחר ב”תווי המערכת” לפי רישיון זה, לרבות, אך לא רק, שימוש, שעתוק, הצגה, ביצוע, הקלטה, פרסום או הפצה של כל אחד מ”תווי המערכת” למטרות רווח, ללא מטרות רווח, למטרות מסחריות או למטרת שיתוף ציבורי.

(ז) על-מנת להשלים קיצורי פעולות מסוימים של יישומים ו/או אתרים (״קיצורים״), ייתכן שתוכנת Apple תצטרך לגשת ליישומים, שירותים או אתרים מסוימים של צד שלישי במכשיר שלך (״יישומי צד שלישי״). הינך מסכים/ה ומאשר/ת במפורש כי לתוכנת Apple תהיה גישה ליישומי צד שלישי אלה ותשתמש בהם מטעמך כל עוד הדבר חיוני להשלמת הקיצור באמצעות תוכנת Apple. הינך מסכים/ה לא להעלות, לפרסם, לשלוח בדוא״ל, לשדר, לשתף או להפוך לזמין בכל דרך שהיא כל קיצור שהוא פוגעני, לא הולם או משמש לצורך פעילות בלתי חוקית. כמו כן, הינך מסכים/ה לא להפריע, לשבש או ליצור עומס על שרתים או רשתות המחוברים לתוכנת Apple וליישומי צד שלישי ולא להפר את התקנות, המדיניות או ההליכים של רשתות או יישומי צד שלישי מסוג זה. במידה שתוכנת Apple תיגש ליישומי צד שלישי כלשהם, ל-Apple אין כל מחויבות מפורשת או משתמעת לספק כל עזרה טכנית או אחרת עבור יישומי צד שלישי מסוג זה. יש לפנות ישירות לספק התוכנה, ליצרן התוכנה או לספק שירותי התוכנה הרלוונטיים לשם קבלת תמיכה טכנית ושירותי לקוחות הקשורים לתוכנה, לשירותים, לאתר האינטרנט ו/או למוצרים שלהם. הינך מסכים/ה לכך שכל תנאי השירות הרלוונטיים או הסכמים אחרים רלוונטיים ליישומי צד שלישי מסוג זה יחולו עליך ותפעל על פיהם בעת השימוש בתוכנת Apple. עליך בלבד מוטלת האחריות לוודא שכל הקיצורים פועלים בהתאם לתנאים הרלוונטיים לכל יישום צד שלישי שבשימוש הקיצור. Apple אינה נושאת בכל אחריות בשום דרך לכך שהקיצורים פועלים בהתאם לתנאים של יישומי צד שלישי כלשהם ו-Apple אינה אחראית לקיצורים של יישומי צד שלישי.

(ח) הינך מסכים/ה להשתמש בתוכנה ובשירותים של Apple (המפורטים בחלק 5 להלן) בהתאם לכל החוקים הרלוונטיים, לרבות חוקי המדינה או האזור שבו הינך מתגורר/ת, או שבו הינך מוריד/ה או משתמש/ת בתוכנה ובשירותים של Apple. ייתכן שתכונות של התוכנה והשירותים של Apple לא יהיו זמינות בכל השפות או האזורים. חלק מהתכונות עשויות להשתנות לפי אזור וחלק מהן עשויות להיות מוגבלות או לא זמינות בהחלטת ספק השירות שלך. תכונות מסוימות של התוכנה והשירותים של Apple מחייבות חיבור Wi-Fi או חיבור נתונים סלולריים.

(ט) השימוש ב-App Store מחייב הזנת שילוב ייחודי של שם משתמש וסיסמה, המכונה Apple ID. Apple ID נדרש גם לצורך גישה לעדכוני יישומים ולתכונות מסוימות של התוכנה והשירותים של Apple.

(י) הינך מכיר/ה בכך שמאפיינים, יישומים מוכללים ושירותים רבים של תוכנת Apple שולחים נתונים, ועשויים לגרום לחיובים בתכנית הנתונים שלך, שלהם תהי/ה אחראי/ת. יש לך אפשרות להציג ולקבוע אילו יישומים יורשו להשתמש בנתונים סלולריים ולהציג הערכה של כמות הנתונים שיישומים אלה צרכו תחת ׳הגדרות נתונים סלולריים׳. נוסף לכך, “סיוע לרשת אלחוטית” יעבור באופן אוטומטי לסלולרי כאשר החיבור האלחוטי באיכות ירודה, מה שעלול לגרום לשימוש נוסף בנתונים סלולריים ולהשפיע על החיובים בתכנית הנתונים שלך. “סיוע לרשת אלחוטית” פועל כברירת-מחדל, אך ניתן לבטלו תחת “הגדרות”. למידע נוסף, נא לעיין במדריך למשתמש/ת עבור המכשיר שברשותך.

(יא) אם תבחר/י לאפשר עדכוני יישום אוטומטיים, המכשיר שלך יבדוק מעת לעת ב-Apple אם ישנם עדכונים עבור היישומים המותקנים במכשיר, ובמקרה שישנו עדכון, המכשיר יוריד אותו ויתקין אותו אוטומטית. ניתן לבטל את התכונה של עדכוני יישום אוטומטיים. לשם כך, עבור/י אל ״הגדרות״, הקש/י על iTunes & App Store ואז, תחת ״הורדות אוטומטיות״, בטל/י את הסימון לצד ״עדכונים״

(יב) השימוש במכשיר, במקרים מסוימים, עלול להסיח את דעתך וליצור מצב מסוכן (לדוגמה, יש להימנע משליחת הודעות מלל במהלך נהיגה ברכב, או משימוש באזניות בזמן רכיבה על אופניים). על-ידי שימוש במכשיר, הינך מסכים/ה לכך שהינך אחראי/ת לשמירה על חוקים אשר אוסרים או מגבילים את השימוש במכשירים סלולריים או אזניות (לדוגמה, חוק אשר מחייב שימוש באמצעים שאינם דורשים אחיזה של המכשיר במהלך נהיגה).

3. העברה. אינך רשאי/ת להשכיר, להחכיר, להשאיל, למכור, להפיץ מחדש, או להעניק רישיונות משנה עבור תוכנת Apple. עם זאת, הינך רשאי/ת לבצע העברה קבועה וחד-פעמית של כל זכויותיך לפי הרישיון בתוכנת Apple לצד אחר בקשר להעברת הבעלות במכשיר שלך, בתנאי ש: (א) ההעברה תכלול את המכשיר שלך ואת כל תוכנת Apple, על כל מרכיביה ורישיון זה; (ב) לא תשמור/י כל עותק של תוכנת Apple, כולה או חלקה, לרבות עותקים המאוחסנים במחשב או על-גבי אמצעי אחסון אחר; ו(ג) הצד המקבל את תוכנת Apple יקרא ויסכים לקבל את התנאים והמגבלות של רישיון זה.

4. הסכמה לשימוש בנתונים. כאשר הינך משתמש/ת במכשיר, מספר הטלפון שלך ומזהים ייחודיים מסוימים של המכשיר נשלחים אל Apple על-מנת לאפשר לאחרים להשיג אותך באמצעות מספר הטלפון שלך במהלך שימוש במאפייני תקשורת שונים של תוכנת Apple, כגון iMessage ו-FaceTime. כאשר הינך משתמש/ת ב-iMessage, יתכן ש-Apple תשמור את ההודעות שלך בצורה מוצפנת למשך זמן מוגבל על למנת להבטיח את שליחתן. ניתן לבטל את FaceTime או את iMessage על-ידי מעבר אל הגדרות FaceTime או ״הודעות״ במכשיר. מאפיינים מסוימים כגון “אבחון”, “שירותי מיקום”, Siri ו”הכתבה” עשויים לדרוש מידע מהמכשיר שלך על מנת לספק את הפונקציות שלהם. בעת ההפעלה או השימוש במאפיינים אלה, יסופקו לך פרטים לגבי סוג המידע הנשלח ל-Apple ולמה משמש מידע זה. לפרטים נוספים, בקר/י בכתובת https://www.apple.com/privacy. בכל מקרה, המידע שלך יטופל בכפוף למדיניות הפרטיות של Apple, הזמינה בכתובת https://www.apple.com/legal/privacy.

5. שירותים וחומרים של צדדים שלישיים
(א) תוכנת Apple עשויה לאפשר גישה ל-iTunes Store, ל-App Store, ל-Apple Books, ל-Game Center, ל-iCloud ול”מפות” של Apple, ולשירותים ולאתרי אינטרנט אחרים של Apple ושל צדדים שלישיים (ביחד ולחוד, “שירותים”). שירותים כגון אלו עשויים שלא להיות זמינים בכל השפות או בכל המדינות. השימוש בשירותים אלו מחייב גישה לאינטרנט. שירותים מסוימים עשויים לחייב שימוש ב-Apple ID וכן לחייב אותך להסכים לתנאים נוספים ולהיות כרוכים בעלויות נוספות. השימוש שלך בתוכנה זו בשילוב עם Apple ID, או שירות אחר של Apple, מהווה את הסכמתך לתנאי השירות החלים עבור שירות זה, כגון התנאים והמגבלות העדכניים של שירותי המדיה של Apple במדינה שבה הינך ניגש/ת לשירותים כאלה, אותם ניתן לסקור בכתובת https://www.apple.com/legal/internet-services/itunes

(ב) אם תירשם/י ל-iCloud, תוכל/י לגשת לתכונות מסוימות של iCloud כגון ״תמונות ב-iCloud״, ״זרם התמונות שלי״, ״אלבומים משותפים״, ״גיבוי״ ו״מצא את ה-iPhone שלי״ ישירות מתוכנת Apple. הינך מכיר/ה בכך ומסכים/ה כי השימוש שלך ב-iCloud ובתכונות אלה כפוף לתנאים ולמגבלות העדכניים ביותר של שירות iCloud, אותם ניתן לסקור בכתובת: https://www.apple.com/legal/internet-services/icloud.

(ג) תוכן היישום News. שימושך בתוכן הנגיש דרך היישום News מוגבל אך ורק לשימוש אישי שאינו מסחרי ולא תשתמע ממנו העברת זכויות בעלות על התוכן אליך. באופן ספציפי, אינך רשאי/ת לעשות כל שימוש מסחרי או שימוש לצורך קידום מכירות בתוכן. בנוסף, אינך רשאי/ת לפרסם מחדש, לשדר מחדש ולהפיק מחדש כל תמונה הנגישה דרך News כקובץ עצמאי.

(ד) מפות. השירות והתכונות של “מפות” בתוכנת Apple (“מפות”), לרבות כיסוי הנתונים של מפות, עשויים להשתנות בין אזור לאזור. בעת שימוש במאפיינים מבוססי מיקום מסוימים ב”מפות”, כגון הוראות ניווט פנייה-אחר-פנייה, דיווחי תנועה וחיפוש מקומי, נתוני מיקום ושימוש מסוימים עשויים להישלח אל Apple, לרבות המיקום הגאוגרפי של המכשיר שלך בזמן אמת, על-מנת לעבד את הבקשה שלך ולסייע בשיפור היישום “מפות”. נתוני מיקום ושימוש כאלה נאספים על-ידי Apple באופן שאינו מזהה אותך אישית. השימוש שלך ב”מפות” מהווה את הסכמתך לשידור, איסוף, החזקה, עיבוד ושימוש במידע זה על-ידי Apple, חברות הבת שלה וסוכניה במטרה לספק ולשפר את השירות והמאפיינים של היישום “מפות”, וכן מוצרים ושירותים אחרים של Apple. Apple עשויה גם להעביר מידע זה, בין אם במצטבר או בצורה שאינה מאפשרת זיהוי אישי, לשותפיה ולבעלי הרישיונות שלה על מנת לשפר את דיוק המפה ואת המוצרים והשירותים מבוססי המיקום שלהם. ניתן לבטל את הפונקציונליות של שירותים מבוססי מיקום עבור היישום “מפות” על-ידי מעבר אל ההגדרה “שירותי מיקום” במכשיר  וביטול הגדרת המיקום הספציפית עבור “מפות”. עם זאת, מאפיינים מסוימים של “מפות” לא יהיו זמינים אם תבטל/י את ההגדרה של “שירותי מיקום”, כגון ניווט פנייה-אחר-פנייה.

(ה) הינך מבין/ה כי בעת השימוש באותם שירותים, הינך עלול/ה לבוא במגע עם תוכן שעשוי להיחשב לפוגעני, בלתי-צנוע או בלתי-הולם, כאשר תוכן כאמור עלול להכיל, או שלא להכיל, שפה בוטה, וכי התוצאות של כל חיפוש או הקלדת כתובת URL מסוימת, עשויות, באופן אוטומטי וללא כוונה תחילה, להפיק קישורים או הפניות לחומר בלתי-הולם. על אף האמור, הינך מסכים/ה שהשימוש באותם שירותים הינו באחריותך הבלעדית, וכי ל-Apple, לחברות הבנות שלה, לסוכניה, למנהליה או לבעלי הרישיון שלה לא תהא חבות כלפיך בגין תוכן שעשוי להיחשב לפוגעני, בלתי-צנוע או בלתי-הולם

(ו) שירותים מסוימים עשויים להציג, לכלול או להעמיד תוכן, נתונים, מידע, יישומים או חומרים מצדדים שלישיים (“חומרים של צדדים שלישיים”), או לספק קישורים לאתרי אינטרנט מסוימים של צדדים שלישיים. על-ידי השימוש בשירותים, הינך מכיר/ה בכך ומסכים/ה, כי Apple אינה אחראית לבחינה או להערכה של התוכן, רמת הדיוק, השלמות, העדכניות, התוקף, קיום זכויות היוצרים, החוקיות, ההגינות, האיכות או כל היבט אחר של חומרים או אתרי אינטרנט של צדדים שלישיים כאמור. Apple, נושאי משרה בה, גופים הקשורים אליה וחברות בנות שלה, אינם מצהירים או מקדמים, ולא נוטלים ולא תהא להם חבות או אחריות כלפיך או כלפי כל אדם אחר, בגין שירותים של צדדים שלישיים, חומרים של צדדים שלישיים, אתרי אינטרנט של צדדים שלישיים, או בגין כל חומרים, מוצרים או שירותים אחרים של צדדים שלישיים. חומרים של צדדים שלישיים וקישורים לאתרי אינטרנט אחרים מסופקים אך ורק לנוחיותך

(ז) הן Apple והן ספקי התוכן שלה אינם ערבים לזמינות, למידת הדיוק, לשלמות, למהימנות או לדייקנות בזמנים של מידע אודות מניות, נתוני מיקום או כל מידע אחר המוצג על-ידי שירותים כלשהם. מידע פיננסי המוצג על-ידי שירותים הינו למטרות מידע כלליות, ואין להסתמך עליו כייעוץ להשקעות. לפני ביצוע כל עסקה בניירות ערך המתבססת על מידע שהושג דרך שירותים אלו, עליך להתייעץ עם איש מקצוע בנושאים פיננסיים ובנושא ניירות-ערך, המוסמך להעניק ייעוץ פיננסי וייעוץ בנושא ניירות-ערך על-פי חוק במדינה או באזור שבו הינך גר/ה. נתונים בנושא מיקום, המושגים באמצעות השירותים הללו, לרבות השירות “מפות” של Apple, ניתנים למטרות ניווט כללי ותכנון בלבד, ואינם מיועדים לכך שתסתמך/י עליהם במקרים בהם נדרש מידע מדויק בנושא מיקום, או כאשר נתונים מוטעים, בלתי-מדויקים, מעוכבים בזמן או בלתי-שלמים בנושא מיקום עלולים להוביל למוות, פגיעה בגוף, ברכוש או לנזק סביבתי. הינך מסכים/ה לכך שהתוצאות שתקבל/י מהיישום “מפות” עשויות להיות שונות מתנאי השטח או הכביש בפועל עקב גורמים העשויים להשפיע על מידת הדיוק ביישום “מפות”, כגון, אך ללא הגבלה למזג-אוויר, תנאי הדרך והתנועה ואירועים גאו-פוליטיים. למען בטיחותך בעת שימוש במאפיין הניווט, שים/י תמיד לב לשילוט ולתנאי הדרך בפועל. נהג/י בזהירות ועל-פי תקנות התנועה, ושים/י לב שהוראות להולכי רגל לא כוללות לפעמים מדרכות או מעברים להולכי רגל.

(ח) במידה שהינך מעלה תוכן באמצעות השירותים, הינך מכריז/ה שבבעלותך הזכויות לחומר זה, או הרשאה לגביו או שהינך מורשה משפטית באופן אחר להעלות תוכן זה וכן שתוכן זה אינו מפר את תנאי השימוש החלים על השירותים. הינך מסכים/ה כי השירותים כוללים תוכן, מידע וחומר קנייניים שהינם בבעלות Apple, בעלי האתר או נותני הרישיון שלהם, והינם מוגנים לפי חוקי קניין רוחני וחוקים רלוונטיים אחרים, לרבות, אך לא רק, זכויות יוצרים. הינך מסכים/ה שלא להשתמש בתוכן, במידע ובחומר קנייניים כאמור, למעט עבור שימוש מותר בשירותים הללו, או בכל צורה שאינה עולה בקנה אחד עם התנאים של רישיון זה, או שמפרה את זכויות הקניין הרוחני של גורם חיצוני או של Apple. אף חלק של השירותים הללו לא ישוכפל בכל צורה או בכל אמצעי. הינך מסכים/ה שלא לשנות, לשכור, להשכיר, להלוות, למכור, להפיץ או ליצור עבודות נגזרות המבוססות על השירותים הללו, בכל צורה שהיא, ושלא לנצל את השירותים הללו בכל צורה שלא הותרה לך, לרבות, אך לא רק, על-ידי שימוש בשירותים להפצת וירוסים, תולעים, סוסים טרויאניים או כל תוכנה זדונית אחרת, או על-ידי הסגת גבול או העמסה על קיבולת רשת. כמו כן, הינך מסכים/ה שלא להשתמש בשירותים אלו בכל אופן על-מנת להטריד כל צד אחר, להתעלל בו, לארוב לו, לאיים עליו, להשמיץ אותו, לפגוע בו או להפר באופן אחר את זכויותיו, וכי Apple אינה אחראית, בכל צורה שהיא, בגין שימוש על-ידך כאמור, וגם לא תהא אחראית בגין הודעות או תשדורות מטרידות, מאיימות, משמיצות, פוגעניות, מפרות זכויות-יוצרים או בלתי חוקיות שתקבל/י כתוצאה משימוש בשירותים אלו.

(ט) בנוסף, שירותים וחומרים של צדדים שלישיים אשר ניתן לקבל אליהם גישה, לקשר אליהם או להציג אותם במכשיר, אינם זמינים בכל השפות או בכל המדינות או האזורים. Apple אינה מצהירה כי שירותים וחומרים של צדדים שלישיים שכאלה הינם ראויים או זמינים לשימוש בכל מקום נתון. במידה שתחליט/י להשתמש בשירותים ובחומרים של צדדים שלישיים שכאלה או לגשת אליהם, הינך עושה זאת מתוך יוזמתך שלך, והינך אחראי/ת לקיום כל חוק רלוונטי, לרבות, אך לא רק, החוקים המקומיים הרלוונטיים וחוקים הנוגעים לפרטיות ואיסוף נתונים. השיתוף או הסנכרון של תמונות דרך המכשיר עשויים לגרום לשידור של מטה-נתונים יחד עם התמונות, לרבות המיקום והזמן שבו התמונה צולמה וכן פרטי עומק. השימוש בשירותים של Apple (כגון ״ספריית התמונות ב-iCloud״) לשיתוף או סנכרון של תמונות כאלה יגרום לכך ש-Apple תקבל ותאחסן מטה-נתונים מסוג זה. Apple ונותני הרישיון שלה, שומרים על הזכות לשנות, להשעות, להסיר או לחסום את הגישה לשירותים כאמור בכל עת, ללא הודעה מראש. בכל מקרה, Apple לא תהא אחראית בגין הסרה או חסימה של הגישה לשירותים כאמור. Apple רשאית גם להטיל מגבלות על השימוש או הגישה לשירותים מסוימים, בכל מצב וללא הודעה מראש או חבות מצידה

6. סיום. רישיון זה הינו בתוקף עד לסיומו. זכויותיך לפי רישיון זה יסתיימו באופן אוטומטי, או יאבדו מתוקפן בפועל, ללא הודעה מ-Apple, אם לא תקיים/י תנאי כלשהו מתנאי רישיון זה. עם סיומו של רישיון זה, תחדל/י משימוש בתוכנת Apple. סעיפים 4, 5, 6, 7, 8, 9, 12 ו-13 של רישיון זה ימשיכו להיות תקפים גם לאחר סיום הרישיון.

7. העדר אחריות 
7.1     אם הינך לקוח/ה שהינו/ה צרכן/נית (מישהו שמשתמש בתוכנת Apple מחוץ לתחום העיסוק, העסק או המקצוע שלו), ייתכן שיש לך זכויות משפטיות במדינת מגוריך הפוטרות אותך מההגבלים הבאים. במקרה כזה, היכן שהגבלים אלה אסורים, הם לא יחולו עליך. לפרטים נוספים על זכויות אלה, עליך לפנות אל ארגון ייעוץ צרכני במקום מגוריך.

7.2     הינך מכיר/ה בכך ומסכים/ה באופן מפורש, כי השימוש בתוכנת Apple ובשירותים כלשהם המבוצע באמצעות תוכנת Apple או דרכה, הוא באחריותך בלבד, וכי כל הסיכון באשר לאיכות, לביצוע, לדיוק ולמאמץ משביעי-הרצון, מוטל עליך

7.3     במידת האפשר על-פי חוק, תוכנת Apple והשירותים מסופקים “כפי שהם” ו”כפי שזמינים”, עם כל הפגמים וללא אחריות מכל סוג, ו-Apple ונותני הרישיון שלה (ביחד “Apple”, למטרות סעיפים 7 ו-8), פוטרים עצמם בזאת מכל אחריות ותנאים בנוגע לתוכנת Apple ולשירותים, בין אם מפורשים, משתמעים או סטטוטוריים, לרבות, אך לא רק, האחריות ו/או התנאים המשתמעים בנושא סחירות, איכות מספקת, התאמה למטרה מסוימת, דיוק, הנאה שקטה ואי-הפרת הזכויות של צדדים שלישיים

7.4     Apple אינה אחראית לעניין הפרעה להנאתך מתוכנת Apple ומהשירותים, אינה אחראית לכך שהפונקציות הכלולות או השירותים המבוצעים או ניתנים על-ידי תוכנת Apple יתאימו לדרישותיך, לכך שפעולת תוכנת Apple והשירותים יהיו ללא הפרעה או ללא טעויות, לכך ששירות כלשהו ימשיך להיות זמין, לכך שפגמים בתוכנת Apple או בשירותים יתוקנו, או לכך שתוכנת Apple תהא תואמת או תפעל עם כל תוכנה, יישום או שירות של צדדים שלישיים. ההתקנה של תוכנת Apple זו עשויה להשפיע על הזמינות והשמישות של תוכנות, יישומים או שירותים של צדדים שלישיים כמו גם על של מוצרים ושירותים של APPLE

7.5     כמו כן, הינך מכיר/ה בכך כי תוכנת Apple והשירותים אינם מיועדים או מתאימים לשימוש במצבים או בסביבות בהם כשל, עיכוב זמני, טעויות או אי-דיוקים בתוכן, בנתונים או במידע המסופקים על-ידי תוכנת Apple או השירותים, עלולים להוביל למוות, נזק גוף או לנזק פיזי או סביבתי חמור, לרבות, אך לא רק, הפעלת מתקנים גרעיניים, ניווט של כלי טיס או מערכות תקשורת, בקרת תנועה אווירית, מערכות תומכות-חיים או נשק

7.6     אף מידע בעל-פה או בכתב, או ייעוץ הניתן על-ידי Apple או נציג מורשה של Apple, לא יהווה אחריות. אם תוכנת Apple או השירותים יהיו פגומים, הינך נוטל/ת על עצמך את כל העלות של קבלת שירות או תיקון כנדרש. ישנן מדינות אשר אינן מתירות שלילת אחריות משתמעת או מגבלות על זכויות סטטוטוריות רלוונטיות של צרכן, ולכן ייתכן כי השלילה והמגבלות דלעיל לא יחולו עליך

8. הגבלת חבות. במידה בה הדבר אינו אסור על-פי חוקים רלוונטיים, בכל מקרה Apple, החברות הבנות שלה, סוכניה או מנהליה לא יחובו בגין נזק גופני או בגין נזקים נלווים, מיוחדים, עקיפים או תוצאתיים, לרבות, אך לא רק, נזקים בגין אובדן רווחים, נזק לנתונים או אובדן נתונים, כשל בשליחה או בקבלה של נתונים (כולל, ללא הגבלה, הנחיות, מטלות וחומרים של שיעורים), הפרעה עסקית או כל נזק או אובדן מסחרי אחר, הנובעים או הקשורים לשימושך או אי-יכולתך להשתמש בתוכנת Apple ובשירותים, או בכל תוכנה, יישומים או שירותים של צדדים שלישיים ביחד עם תוכנת Apple או השירותים, אשר ייגרמו ככל שייגרמו, בהתעלם מתיאוריית החבות (חוזית, נזיקית או אחרת), ואף אם Apple ידעה על האפשרות לנזקים כאמור. ישנן מדינות אשר אינן מתירות הוצאה מהכלל או הגבלה של חבות בגין נזקי גוף, או בגין נזקים נלווים או תוצאתיים, כך שייתכן שמגבלה זאת אינה חלה עליך. בכל מקרה, חבותה הכוללת של Apple כלפיך בגין כל הנזקים (למעט כפי שיידרש לפי החוק הרלוונטי במקרים בהם מעורב נזק גוף), לא תעלה על מאתיים וחמישים דולר ארה״ב (U.S.$250.00). המגבלות דלעיל יחולו, אף אם הסעד כאמור אינו מקיים את מטרתו המהותית.

9. אישורים דיגיטליים. תוכנת Apple כוללת מאפיין המאפשר לה לקבל אישורים דיגיטליים, בין אם הונפקו על-ידי Apple או על-ידי צדדים שלישיים. הינך אחראי/ת באופן בלעדי להחלטה אם להסתמך על אישור, בין אם הונפק על-ידי Apple ובין אם על-ידי צד שלישי. שימושך באישורים דיגיטליים הינו באחריותך בלבד. עד כמה שהדבר מותר על-ידי החוק החל, Apple אינה אחראית או מצהירה, באופן מפורש או משתמע, בעניין סחירות או התאמה למטרה מסוימת, דיוק, אבטחה או אי-הפרת זכויות של צדדים שלישיים ביחס לאישורים דיגיטליים

10. בקרת ייצוא. אינך רשאי/ת להשתמש בתוכנת Apple, לייצאה או לייצאה מחדש, למעט לפי המותר בהתאם לדיני ארה”ב ודיני המדינה(ות) שבה(ן) הושגה תוכנת Apple. בייחוד, אך לא רק, תוכנת Apple לא תיוצא או תיוצא מחדש (א) למדינות עליהן הוטל חרם על ידי ארה”ב; (ב) לאדם כלשהו ברשימת משרד האוצר האמריקאי בדבר נתינים שהוגדרו מפורשות או ברשימת האנשים הבלתי מורשים/רשימת הישויות של משרד המסחר האמריקאי או כל רשימה אחרת של גופים מוגבלים. על-ידי שימוש בתוכנת Apple, הינך טוען/ת ומצהיר/ה כי אינך נמצא/ת בכל מדינה כאמור או בכל רשימה כאמור. כמו כן, הינך מסכים/ה כי לא תשתמש/י בתוכנת Apple לשם מטרות האסורות לפי דיני ארה”ב, לרבות, אך לא רק, פיתוח, עיצוב, הפקה או ייצור של טילים, אמצעי-לחימה גרעיניים, כימיים או ביולוגיים.

11. משתמשי-קצה ממשלתיים. תוכנת Apple ומסמכי תיעוד הקשורים לה הינם “פריטים מסחריים”, כפי שמונח זה מוגדר בסעיף 48ý C.F.R. §2.101, הכולל “תוכנת מחשב מסחרית” ו”תיעוד תוכנת מחשב מסחרית”, כפי שמונחים אלה משמשים בסעיף 48ý C.F.R. §12.212 או בסעיף 48ý C.F.R. §227.7202, לפי העניין. בהתאם לסעיף 48ý C.F.R. §12.212 או לסעיפים ý48 C.F.R. §227.7202-1 עד 227.7202-4, לפי העניין, “תוכנת מחשב מסחרית” ו”תיעוד תוכנת מחשב מסחרית” ניתנים ברישיון למשתמשי קצה בארה”ב (א) כפריטים מסחריים בלבד ו(ב) רק עם אותן זכויות שניתנות לכל שאר משתמשי הקצה לפי התנאים והמגבלות במסמך זה. זכויות שלא פורסמו שמורות במסגרת זכויות יוצרים בארה”ב.

12. הדין החל ונתיקות. על רישיון זה יחולו דיני מדינת קליפורניה, להוציא עקרונותיה באשר לסתירה בין חוקים, והוא יפורש לפיהם. רישיון זה לא יהא כפוף לאמנת האו”ם בדבר חוזים למכירה בינלאומית של טובין, והיישום שלה נשלל באופן מפורש. אם הינך צרכן/ית היושב/ת בבריטניה, על רישיון זה יחולו חוקי תחום השיפוט של מקום מגוריך. אם, מכל סיבה, בית משפט מוסמך יקבע כי כל הוראה, או חלק ממנה, אינם ניתנים לאכיפה, יתר הרישיון ייוותר בתוקפו המלא

13. הסכם שלם; השפה הקובעת. רישיון זה מהווה את כלל ההסכם בינך לבין Apple בקשר לתוכנת Apple, וגובר על כל הבנות קודמות או נוכחיות בנושא זה. אף תיקון או שינוי ברישיון זה לא יהיו מחייבים, אלא אם נעשו בכתב ונחתמו על-ידי Apple. כל תרגום של רישיון זה נעשה לשם דרישות מקומיות, ובמקרה של אי-התאמה בין הגרסה האנגלית לגרסאות שאינן באנגלית, תגבר הגרסה האנגלית של הרישיון, עד כמה שהדבר מותר לפי החוק המקומי באזור מגוריך.

14. הכרה בצדדים שלישיים. חלקים מתוכנת Apple עשויים להשתמש או לכלול תוכנה של צדדים שלישיים וחומר אחר המוגן בזכויות יוצרים. הכרה בצדדים שלישיים, תנאי רישוי וויתורים בנוגע לחומר כאמור, כלולים במסמכים האלקטרוניים של תוכנת Apple, ושימושך בחומר כאמור כפוף להוראותיהם לפי העניין. השימוש ב-Google Safe Browsing Service כפוף לתנאי השירות של Google ‏(/https://www.google.com/intl/iw/policies/terms) ולמדיניות הפרטיות של Google ‏(/https://www.google.com/intl/iw/policies/privacy).

15. שימוש ב-MPEG-4; הודעת H.264/AVC
(א) תוכנת Apple ניתנת ברישיון במסגרת רישיון MPEG-4 Systems Patent Portfolio License לקידוד בהתאם לתקן MPEG-4 Systems Standard, למעט העובדה שרישיון נוסף ותשלום תמלוגים נדרשים לקידוד כאשר מדובר ב(1) קידוד של נתונים המאוחסנים או משוכפלים במדיה פיזית שהתשלום עבורם מתבצע על בסיס כל פריט לחוד, ו/או (2) קידוד נתונים שהתשלום עבורם מתבצע על בסיס כל פריט לחוד והמשודרים למשתמש קצה לאחסון ו/או שימוש קבועים. רישיון נוסף כגון זה ניתן להשיג דרך MPEG LA, LLC. ראה/י https://www.mpegla.com לפרטים נוספים.

(ב) תוכנת Apple כוללת פונקציית קידוד ו/או פענוח וידאו MPEG-4. תוכנת Apple ניתנת ברישיון במסגרת הרישיון MPEG-4 Visual Patent Portfolio License לשימוש אישי ובלתי-מסחרי על ידי צרכנים למטרת (א) קידוד וידאו בהתאם לתקן החזותי MPEG-4 ‏(“וידאו MPEG-4”) ו/או (ב) פענוח וידאו MPEG-4 אשר קודד על-ידי צרכן העוסק בפעילות אישית ובלתי-מסחרית ו/או וידאו שהושג מספק וידאו המורשה על-ידי MPEG LA לספק וידאו MPEG-4. אף רישיון אינו ניתן או משתמע לכל שימוש אחר. מידע נוסף, לרבות מידע בנוגע לשימוש ורישוי פרסומי, פנימי ומסחרי, ניתן להשיג מ-MPEG LA, LLC. ראה/י https://www.mpegla.com

(ג) תוכנת Apple כוללת פונקציית קידוד ו/או פענוח AVC. שימוש מסחרי ב-H.264/AVC מחייב רישוי נוסף ויחול התנאי הבא: ניתן בזאת רישיון לפונקציית ה-AVC בתוכנת Apple, אך ורק לשימוש אישי ובלתי-מסחרי על-ידי צרכנים לשם (א) קידוד וידאו בהתאם לתקן AVC ‏(״וידאו AVC״) ו/או (ב) פענוח וידאו AVC שקודד על-ידי צרכן שעוסק בפעילות אישית ובלתי-מסחרית ו/או וידאו AVC שהושג מספק וידאו המורשה לספק וידאו AVC. מידע בנוגע לשימושים אחרים ורישיונות ניתן להשיג מ-MPEG LA L.L.C. ראה/י https://www.mpegla.com

16. מגבלות על שירות החיפוש של Yahoo. שירות החיפוש של Yahoo הזמין ב-Safari מורשה לשימוש במדינות ובאזורים הבאים בלבד: אוסטריה, אוסטרליה, אורוגוואי, איטליה, איי בהאמה, איי קיימן, אינדונזיה, איסלנד, אירלנד, אל סלוודור, אקוודור, ארגנטינה, ארובה, ארצות-הברית, בולגריה, בלגיה, ברבדוס, ברזיל, בריטניה, ברמודה, גואטמלה, ג’מייקה, גרמניה, גרנדה, דנמרק, דרום קוריאה, הודו, הולנד, הונגריה, ונצואלה, טורקיה, טרינידד וטובגו, יוון, יפן, לוקסמבורג, לטביה, ליטא, מלזיה, מלטה, מקסיקו, נורבגיה, ניו זילנד, ניקרגואה, סין היבשתית, הונג קונג, טייוואן, סינגפור, סלובניה, סלובקיה, סנט וינסנט, סנט לוציה, ספרד, פורטו ריקו, פולין, פורטוגל, הפיליפינים, פינלנד, פנמה, פרו, צ’ילה, צ’כיה, צרפת, קולומביה, קנדה, קפריסין, רומניה, הרפובליקה הדומיניקנית, שבדיה, שוויץ ותאילנד.

17. הודעה בנושא Microsoft Exchange. הרישיון להגדרת הדואר של Microsoft Exchange בתוכנת Apple ניתן אך ורק לסנכרון דרך האוויר (דרך הרשת הסלולרית) של מידע כגון דוא”ל, אנשי קשר, לוח שנה ומשימות בין המכשיר לשרת Microsoft Exchange, או לתוכנת שרת אחרת המורשית על-ידי Microsoft ליישם את פרוטוקול Microsoft ActiveSync.

EA1636
25‪.‬6.2019

————————————
תנאים ומגבלות משלימים ל-Apple Pay

תנאים ומגבלות משלימים אלה ל-Apple Pay (״תנאים משלימים״ אלה) משלימים את הסכם הרישיון עבור תוכנת Apple (ה”רישיון״); הן תנאי הרישיון והן תנאים משלימים אלה מפקחים על השימוש שלך במאפיין Apple Pay, אשר ייקרא “השירות” במסגרת רישיון זה. מונחים מודגשים בתנאים משלימים אלה נושאים את המשמעויות שצוינו ברישיון.

1. סקירה והגבלות שימוש

המאפיין Apple Pay מאפשר לך: 

•     לאחסן ייצוגים וירטואליים של כרטיסי אשראי, כרטיסי חיוב, כרטיסים ששולמו מראש וכרטיסי Apple Pay Cash, כולל אשראי בחנויות, כרטיסי חיוב וכרטיסים ששולמו מראש, שנתמכים על-ידי המאפיין Apple Pay (״כרטיסי תשלום נתמכים״) ועושים שימוש במכשירים נתמכים לביצוע תשלומים ללא מגע במיקומים נבחרים, או תשלומים מתוך יישומים או אתרים.
•     להשתמש בשוברי שי וכרטיסי מתנה השמורים ב-Wallet, (“כרטיסים הנתמכים על ידי Apple Pay”, ביחד עם “כרטיסי תשלום נתמכים”, “כרטיסים נתמכים”) על מנת לבצע עסקאות באמצעות שוברי שי וכרטיסי מתנה ללא מגע בחנויות נבחרות, כחלק מתשלום ללא מגע באמצעות Apple Pay. וגם
•     לשלוח תשלומים מאדם לאדם אל משתמשי Apple Pay אחרים.

יתכן שמאפייני Apple Pay של תוכנת Apple יהיו זמינים באזורים נבחרים בלבד ואצל מנפיקי כרטיסים, מוסדות פיננסיים וסוחרים נבחרים בלבד. המאפיינים עשויים להשתנות בין האזורים, המנפיקים והסוחרים

על-מנת להשתמש ב-Apple Pay, דרוש כרטיס נתמך. הכרטיסים הנתמכים עשויים להשתנות מעת לעת. בנוסף, כדי לשלוח או לקבל תשלומים מאדם לאדם, דרוש כרטיס Apple Pay Cash

כדי להשתמש במאפיינים אלו, כרטיסי התשלום הנתמכים ותשלומים מאדם לאדם משויכים ל-Apple ID איתו התחברת ל-iCloud. כרטיסים נתמכים זמינים עבור בני 13 ומעלה ועשויים להיות כפופים למגבלות גיל נוספות הנאכפות על-ידי iCloud או על-ידי חברת כרטיס האשראי שהינך מנסה להקצות. כרטיס Apple Pay Cash והיכולת לשלוח ולקבל תשלומים מאדם לאדם זמינים למשתמשים בני 18 ומעלה בלבד.

Apple Pay מיועד לשימושך האישי והינך רשאי להקצות אך ורק כרטיסים נתמכים ששייכים לך. אם הינך מקצה כרטיס נתמך ששייך לארגון, הינך מאשר/ת בכך כי הדבר נעשה בהרשאת המעסיק וכי קיבלת הרשאה לאגד את מעסיקך לתנאי שימוש אלה ולכל העסקאות שינבעו מהשימוש במאפיין זה. במקרה של שליחה או קבלה של תשלום מאדם לאדם, הינך מאשר/ת כי הפעולה מיועדת לשימושך האישי בלבד ולמטרה שאינה מסחרית.

הינך מסכים/ה שלא להשתמש ב-Apple Pay למטרות בלתי חוקיות או למטרות הונאה, או לכל מטרה אחרת האסורה לפי הרישיון ולפי תנאים משלימים אלה. בנוסף, הינך מסכים/ה להשתמש ב-Apple Pay בהתאם לחוקים ולתקנות הרלוונטיים. הינך מסכים/ה שלא להתערב ולא להפריע לשירות של Apple Pay (לרבות גישה לשירות באמצעים אוטומטיים) או לשרתים או רשתות המחוברים לשירות, או לקווי מדיניות, דרישות או תקנות של רשתות המחוברות לשירות (לרבות גישה בלתי מורשית לנתונים או תעבורה בהן, שימוש בנתונים כאלה או ניטור שלהם)

2. הקשר של Apple אתך

Apple Pay מאפשר לך ליצור ייצוג וירטואלי של הכרטיסים הנתמכים שלך במכשיר הנתמך שלך. עם זאת, Apple אינה מעבדת עסקאות של תשלומים או עסקאות בכרטיסים אחרים שאינם מיועדים לתשלומים (כגון צבירת נקודות או זיכויים) ואינה מקבלת, מעבירה או מחזיקה בכספים שלך, וכן אין לה כל פיקוח אחר על תשלומים, החזרים, החזרות, נקודות, צבירות, הנחות או כל פעילות מסחרית אחרת שעשויה לנבוע משימושך במאפיין זה

תנאי ההסכם של מחזיקי כרטיס שנקבעו עבורך על ידי מנפיק הכרטיס ימשיכו לפקח על שימושך בכרטיסים הנתמכים ועל השימוש בהם בהקשר של Apple Pay. באופן דומה, השתתפותך בתכניות הטבות או צבירת נקודות ושימושך בכרטיסים תומכי Apple Pay במסגרת Apple Pay יהיה כפוף לתקנון של הסוחרים הרלוונטיים

כרטיס Apple Pay Card והיכולת לשלוח ולקבל תשלומים מאדם לאדם זמינים בארצות הברית בלבד, ושירותים אלה ניתנים על-ידי Green Dot Bank, החברה ב-FDIC. כאשר תפעיל/י מאפיינים אלה בתוך Apple Pay, ייפתח עבורך חשבון ב-Green Dot Bank, וכאשר תשלח/י או תקבל/י תשלום מאדם לאדם או תטען/י או תמשוך/י כסף בכרטיס Apple Pay Cash, ‏Green Dot Bank תהיה אחראית לקבלת הכסף ושליחתו אל הנמען. המוסד הפיננסי האחראי לשירות Apple Pay Cash ולשירות העברת תשלומים מאדם לאדם בתוך Apple Pay כפוף לשינוי, וכל שימוש שתעשה/י במאפיינים אלה יהיה כפוף לתקנון של אותו מוסד

אף תנאי מתנאי הרישיון או התנאים המשלימים שמופיעים כאן אינו משנה את תנאי ההסכם של בעל כרטיס, משתמש או סוחר כלשהו, ורק תנאי אותו הסכם יגדירו את השימוש שתעשה/י בכרטיס הנתמך או במאפיין התשלומים מאדם לאדם של Apple Pay ושל הייצוג הווירטואלי של Apple Pay במכשיר שלך. הינך מסכים/ה כי Apple אינה צד בהסכמי מחזיקי הכרטיסים או הסוחרים שלך וכן אינה אחראית (א) לתוכן, לדיוק או לאי הזמינות של כרטיסי תשלום, כרטיסי הטבות, כרטיסי מתנה, פעילויות מסחריות, עסקאות או רכישות בעת השימוש בפונקציונליות של Apple Pay; (ב) להנפקה של כרטיסים או להערכת הזכאות לכרטיס; (ג) לצבירת נקודות או הטבות או למימושם במסגרת תכנית של סוחר זה או אחר; (ד) למימון או טעינה מחדש של כרטיסים ששולמו מראש. בכל מחלוקת או שאלה באשר לכרטיסי תשלום, כרטיסי הטבות או כרטיסי מתנה, או פעילויות מסחריות קשורות, יש לפנות למנפיק או לסוחר הרלוונטי; (ה) לשליחה או קבלה של תשלומים מאדם לאדם; או (ו) לטעינה, מימוש או משיכה של כספים מכרטיס Apple Pay Cash שלך.

בכל מקרה של מחלוקת או שאלה לגבי כרטיסי תשלום, כרטיסי נקודות, כרטיסי שי או פעילות מסחרית משויכת, יש לפנות אל המנפיק או אל הסוחר הרלוונטי. לשאלות בנושא כרטיס Apple Pay Cash או תשלומים מאדם לאדם, יש לפנות אל תמיכת Apple.

3. פרטיות

על מנת להציע לך חוויית שימוש מלאה, Apple Pay דורש מידע מסוים מהמכשיר שלך. בנוסף, במהלך השימוש בכרטיס Apple Pay Cash או במהלך שליחה או קבלה של תשלומים מאדם לאדם, מידע נוסף לגבי העסקאות שלך נאסף ונשמר לצורך תחזוקת החשבון שלך, וכן למניעת הונאות ולמטרות רגולטוריות. ניתן למצוא מידע נוסף לגבי האיסוף, השימוש והשיתוף של נתונים כחלק מהשימוש שלך ב-Apple Pay, בכרטיס Apple Pay Cash או בתשלומים מאדם לאדם ב“אודות Apple Pay ופרטיות” (שניתן לגשת אליו על ידי מעבר אל “Wallet ו-Apple Pay” במכשיר, או בתוך היישום Watch במכשיר מקושר) או מעבר לכתובת: https://www.apple.com/privacy. השימוש שלך במאפיינים אלה מהווה את הסכמתך לשידור, איסוף, החזקה, עיבוד ושימוש במידע זה על-ידי Apple, חברות הבת שלה וסוכניה במטרה לספק ולשפר את השירות והמאפיינים של Apple Pay.

4. אבטחה; מכשיר שאבד או הושבת

המאפיין Apple Pay מאחסן ייצוגים וירטואליים של הכרטיסים הנתמכים שלך ויש לאבטח אותו כפי שהיית מאבטח את הכסף המזומן, כרטיסי האשראי והחיוב, כרטיסי המתנה והכרטיסים המשולמים מראש הפיזיים שלך. מתן קוד הגישה למכשיר שלך לצד שלישי או מתן הרשאה לצד שלישי להוסיף את טביעת האצבע שלו/ה כדי להשתמש ב-Touch ID או כדי להפעיל את Face ID עשויים לאפשר להם לבצע תשלומים ולשלוח, לבקש או לקבל תשלומים מאדם לאדם, למשוך כסף מכרטיס Apple Pay Cash שלך, או לקבל ולממש הטבות או אשראי באמצעות Apple Pay מהמכשיר שלך. הינך אחראי/ת באופן בלעדי לשמירה על אבטחת המכשיר וקוד הגישה שלך. הינך מסכים/ה כי אין ל-Apple כל אחריות במקרה שתאבד/י או תשתף/י את הגישה למכשיר. הינך מסכים/ה כי אין ל-Apple כל אחריות במקרה שתבצע/י בתוכנת Apple שינויים ללא רשות (למשל פריצה של המכשיר)

יתכן שתידרש/י להפעיל אמצעי אבטחה נוספים כגון אימות דו-גורמי עבור ה-Apple ID שלך כדי לגשת למאפיינים מסוימים של Apple Pay, כולל כרטיס Apple Pay Cash ותשלומים מאדם לאדם ב-Apple Pay. אם תסיר/י בשלב מאוחר יותר מאפייני בטיחות אלה, יתכן שלא תוכל/י להמשיך לגשת למאפיינים מסוימים של Apple Pay.

אם המכשיר אבד או נגנב והמאפיין ״מצא את ה-iPhone שלי״ הופעל, תוכל/י להשתמש בו כדי לנסות להשבית את היכולת לשלם באמצעות הכרטיסים הנתמכים או לשלוח תשלומים מאדם לאדם במכשיר על-ידי העברתו ל״מצב אבדן״. ניתן גם למחוק את המכשיר, פעולה אשר תנסה להשבית את היכולת לשלם באמצעות כרטיסי התשלום הנתמכים הווירטואליים או לשלוח תשלומים מאדם לאדם במכשיר, וגם תנסה להסיר את הכרטיסים שתומכים ב-Apple Pay. עליך להתקשר למנפיק של הכרטיסים הנתמכים, אל הסוחר שהנפיק את הכרטיסים שתומכים ב-Apple Pay וגם אל Apple במקרה של כרטיס Apple Pay Cash כדי למנוע גישה בלתי מורשית לכרטיסים הנתמכים שלך.

אם תדווח/י על חשד להונאה, או במקרה ש-Apple תחזיק בחשד כזה, הינך מסכים/ה לשתף פעולה עם Apple בכל חקירה שתהיה ולנקוט כל אמצעי למניעת הונאה שאנו נציין.

5. הגבלת חבות

בנוסף לכתבי העדר אחריות והגבלת אחריות המפורטים ברישיון זה, APPLE אינה נוטלת כל אחריות לרכישות, תשלומים, עסקאות או פעילויות מסחר אחרות שיבוצעו באמצעות APPLE PAY, והינך מסכים/ה להסתמך אך ורק על הסכמים שייתכן ויש לך עם מנפיק הכרטיס, עם רשת התשלום, עם המוסדות הפיננסיים או עם הסוחר לפתרון שאלות או מחלוקות הקשורות לכרטיסים הנתמכים, לתשלומים מאדם לאדם ולפעילויות מסחריות קשורות.

————————————
הודעות מ-Apple
אם Apple תצטרך ליצור עמך קשר בנוגע למוצר או לחשבון שלך, הינך מסכים לקבל את ההודעות בדוא”ל. הינך מסכים/ה כי הודעות כאמור אשר יישלחו אליך באופן אלקטרוני, יקיימו את דרישות התקשורת על-פי חוק.